脚婆
作者：王炎
朝代：宋

paragraphs: 竹奴夏日涼，脚婆冬夜燠。
二物不同時，皆堪伴幽獨。
自吾失伉儷，一紀誰與宿。
年高氣血衰，日短天地肅。
魚眼夜不瞑，雞膚凍生粟。
伏枕屢展轉，挾纊但拳曲。
脚婆當此時，貴重如金玉。
爨釜蟹眼生，汲之滿皤腹。
暖氣所燻蒸，羸軀任伸縮。
粉黛工取憐，自可薦衾褥。
豈不辟沍寒，而能動情慾。
不如此瓠壺，但可暖吾足。
貌醜不嫵媚，坐穩無顛覆。
妄想何從生，黎明睡猶熟。